DA Den Europæiske Unions Tidende C 186/15

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 186/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»SICILIA«

EU-nr.: IT-PGI-0005-01305 — 29.1.2015

BOB ( ) BGB ( X )

1. Betegnelse

»Sicilia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ved emballeringen skal produktet med den beskyttede geografiske betegnelse »Sicilia« have følgende kendetegn:

Kemisk-fysisk bedømmelse

Syreindhold (angivet som oliesyre): højst 0,5 %

Hydrogenperoxid: ≤ 12 mEqO2/kg

Polyfenoler i alt: ≥ 100 mg/kg

Sensorisk bedømmelse (Det internationale olivenråds metode)

Produktet kendetegnes ved et unikt frugtagtigt samlet smagsbillede og sensoriske deskriptorer som græs, tomat og artiskok, der, selvom de forekommer med varierende intensitet alt efter jordbunds- og klimaforhold, agronomiske og teknologiske faktorer, gør det muligt at skelne ekstra jomfruolie »Sicilia« fra andre olivenolier.

Medianinterval Minimum Maksimum Frugtagtig — moden oliven ≥ 2 ≤ 8 Frugtagtig — grøn oliven ≥ 2 ≤ 8 Græs og/eller tomat og/eller artiskok > 2 ≤ 8 Bitter > 2 ≤ 7 Pikant > 2 ≤ 8

Olivenolie »Sicilia« har en sensorisk profil bestående af direkte og indirekte olfaktoriske noter (duft-smagsmæssige), der opfattes som »tomat (blad, grøn eller moden frugt)« og »artiskok«, og som forekommer hver for sig eller i kombination. Herudover forekommer der næsten altid en note af »frisk græs«.

Et andet typisk særkende ved olivenolien »Sicilia« vedrører tilhørsforhold, hvad angår frugtagtighedskategori, som næsten altid ligger mellem middel og kraftig frugtagtighed, idet den i alle tilfælde er meget harmonisk ved deskriptorerne for positive egenskaber som bitter og pikant.

3.3. Foder (kun for produkter af animalsk oprindelse) og råvarer (kun for forarbejdede produkter)

Regionen Sicilien har på grund af sin centrale beliggenhed i Middelhavsområdet i tidens løb været underlagt forskellige herredømmer og dermed indflydelse af forskellige art (kulturel, arkitektonisk, religiøs, fødevaremæssig osv.). Navnlig olivendyrkningen er emblematisk for denne lange historie med berigelser inden for kultur, dyrkningsteknik og sortsmangfoldighed. Disse forhold har givet regionen Sicilien en stor rigdom i form af det store antal olivensorter, der dyrkes, og dyrkningsteknikkerne, som har været med til at frembringe en unik og uefterlignelig olivendyrknings- og olivenolieprofil.

Den beskyttede geografiske betegnelse »Sicilia« fremstilles af følgende olivensorter, som findes i renbestand eller i blandingsbestand i olivenlundene. Sorterne opdeles efter vigtighed og repræsentativitet:

De mest forekommende sorter: Biancolilla, Cerasuola, Moresca, Nocellara del Belice, Nocellara Etnea, Ogliarola Messinese og Tonda Iblea.

Mindre forekommende sorter: Aitana, Bottone di gallo, Brandofino, Calatina, Cavalieri, Crastu, Erbano, Giarraffa, Lumiaru, Marmorigna, Minuta, Nasitana, Nerba, Nocellara messinese, Olivo di Mandanici, Piricuddara, Santagatese, Vaddarica, Verdello, Verdese, Zaituna og deres synonymer. Andre sorter kan forekomme samtidig som ovenstående sorter i olivenlundene, men må dog højst udgøre 10 %. Hvis der anvendes mere end 10 % af andre sorter på bedriften, er muligheden for at registrere arealet med oliventræer i kontrolsystemet for »Sicilia« BGB udelukket.

Hovedsorterne udgør mere end 85 % af oliventræerne på det areal i regionen, der er beplantet med oliventræer.

Olien, som kan fremstilles af alle ovennævnte sorter, som kan anvendes sammen eller hver for sig, udviser den sensoriske profil, som beskrives i punkt 3.2, og som genkendes af den almindelige forbruger takket være et middelhøjt opfattelsesinterval og opfattelsen af de allerede beskrevne noter, dvs. »grøn eller moden tomat«, »artiskok« og »frisk græs«.

3.4. Specifikke etaper af produktionen, som skal finde sted i det afgrænsede geografiske område

Samtlige faser i produktionsprocessen fra dyrkning og høst til fremstilling af olivenolien skal foregå i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Både lagring og tapning/pakning af ekstra jomfruolie med den beskyttede geografiske betegnelse »Sicilia« skal foregå i det produktionsområde, der er afgrænset i varespecifikationen. Disse forskrifter er indlysende, eftersom området er adskilt fra det europæiske kontinent, og fordi de skal forhindre, at produktet under transport udsættes for kemisk-fysiske faktorers indvirkning, som i givet fald fører til en nedbrydning af oxidationsstabiliteten og dermed en forringelse af kvalitetsegenskaberne, navnlig med hensyn til polyfenoler, som er et af de parametre, hvor ekstra jomfruolie »Sicilia« BGB adskiller sig fra andre olier. Sicilien råder tilmed over et netværk af 251 tappe- og pakkevirksomheder (tal fra det italienske betalingsorgan (Agenzia per le erogazioni in agricoltura, AGEA) fra 2013), som ligger i et tætmasket net over hele øen, og det er takket være disse virksomheders faglige kunnen, som med tiden er opbygget, at det kan sikres, at de kvalitative indikatorer opretholdes. Olivenolie med den beskyttede geografiske betegnelse »Sicilia« bringes i handelen i egnede beholdere på højst 5 liter.

3.6. Særlige regler for mærkning af det produkt, som betegnelsen henviser til

Til den beskyttede geografiske betegnelse »Sicilia« må ikke tilføjes andre kvalificerende udtryk end dem, der er anført i varespecifikationen, dette gælder også adjektiverne: »fine« (fin), »scelto« (udvalgt), »selezionato« (udsøgt), »superiore« (førsteklasses). Det er tilladt at anvende sandfærdige og dokumenterbare henvisninger, som beskriver den enkelte producents arbejdsmetode, f.eks.: »enkeltsort« efterfulgt af navnet på den anvendte sort, »høstet ved håndkraft« osv. Tilladt er også henvisninger til navne, firmanavne eller private mærker, blot de er korrekte, ikke er af rosende karakter og ikke vildleder forbrugerne. Benævnelsen af virksomheder, godser og gårde er kun tilladt, hvis produktet udelukkende er fremstillet af oliven høstet i olivenlunde, som hører til den pågældende bedrift. Oplysning om tapning/pakning på en olivenbedrift eller en sammenslutning af olivenbedrifter beliggende i produktionsområdet er kun tilladt, hvis tapningen/pakningen er foregået på den pågældende bedrift. Anvendelse af andre geografiske angivelser er ikke tilladt. Den beskyttede geografiske betegnelse »Sicilia« skal angives på etiketten med klar og uudslettelig skrift, som lader betegnelsen fremstå tydeligt blandt de øvrige oplysninger på etiketten. Betegnelsen skal endvidere være i overensstemmelse med de gældende lovbestemte mærkningsregler. Herudover skal etiketten indeholde en angivelse af de produktionsår, hvor olivenolien er fremstillet.

4. Kort angivelse af det geografiske områdes afgrænsning

Produktionsområdet for ekstra jomfruolie »Sicilia« BGG omfatter hele det område, der administrativt hører under regionen Sicilien.

5. Tilknytning til det geografiske område

Siciliens særlige geografiske beliggenhed skaber naturlige forudsætninger for produktion af ekstra jomfruolie med de kemisk-fysiske kendetegn og sensoriske egenskaber, som beskrives i varespecifikationen.

Områdets adskillelse fra det europæiske kontinent har med hensyn til biodiversitet ført til en mangfoldighed af olivensorter, som er unik for denne planteart, og som adskiller sig fra andre olivendyrkningsområder.

Jordbunds- og klimaforholdene og de menneskelige faktorer, som hænger tæt sammen med det geografiske område, er bestemmende for den sensoriske profil ved ekstra jomfruolie »Sicilia« BGB.

Forbindelsen mellem det geografiske område, oliventræet og den sicilianske kultur har frembragt et produkt, hvis anseelse kommer til udtryk i de utallige udmærkelser, som olivensektorens eksperter og forbrugerne har tildelt ekstra jomfruolie »Sicilia«.

Det skal understreges, at lovgivningen forbyder olivenolieproducenter at anvende geografiske henvisninger på etiketten, og at overtrædelse heraf medfører alvorlige sanktioner. Det har haft en afskrækkende virkning for anvendelsen af henvisninger til betegnelsen i reklamefremstød, herunder websider.

Til trods for ovenstående har forbindelsen mellem det geografiske område, oliventræet og den sicilianske kultur frembragt et produkt, hvis berømmelse afspejles i de mange udmærkelser, som branchens fagfolk og forbrugerne har tildelt ekstra jomfruolie produceret på Sicilien.

I de seneste årtier har de virksomheder, som producerer ekstra jomfruolie »Sicilia«, konstant opnået talrige udmærkelser ved alle de vigtigste internationale kvalitetskonkurrencer for olivenolie:

i konkurrencen Orciolo d’Oro vandt den 1., 2. og 3. præmie i samtlige eller i mindst en af kategorierne let, middel og kraftig, hvoraf de fleste i kategorien middel og kraftig i 1997, 1998, 2001, 2002, 2003, 2004, 2005, 2006, 2007, 2008 og 2012, 1. og 2. præmie i 2009 og 2010, 3. præmie i 2011, 1. præmie i 2013

i konkurrencen Sol D’Oro vandt den prisen Sol D’Oro i 2009, 2010, 2011, prisen Sol D’Argento i 2009, 2012 og 2013 prisen Sol dio Bronzo i 2010, 2011, 2012 og 2013

i konkurrencen Sirena D’Oro di Sorrento opnåede den 1., 2. og 3. præmie i 2003, 2004, 2005 og 2006, og 2. og 3. præmie de andre år

i konkurrencen Leon D’Oro i 2007 vandt de virksomheder, som producerer ekstra jomfruolie »Sicilia« 1., 2. og 3. præmie, i 2010 og 2012 1. præmien

ved konkurrencen Montiferru har olivenoliven »Sicilia« siden 1996 til dags dato vundet i de tre kategorier 15 gange 1. præmie ud over et antal 2. og 3. præmie.

Denne anseelse er en følge af produktets materielle værdi (fysisk-kemiske og sensoriske egenskaber) og af oplevelsen af dets immaterielle værdi, som i løbet af oliventræets og olivenoliens århundredgamle historie på Sicilien har udviklet sig.

Anseelsen, som ekstra jomfruolie »Sicilia« nyder, fremgår også af indsamlede historiske dokumenter, som viser, at visse olivenolieproducenter krævede, at det skulle anføres på etiketten, at produktet var af siciliansk oprindelse.

Fra tiden før 1992 findes der en række salgsfakturaer med oplysningen »Sicilia« for årene 1988 og 1989. Enkelte fakturaer for udlandsmarkedet vedrører årene 1996 og 2000.

Henvisning til betegnelsen findes også i offentliggørelsen af udgaverne for årene 1997 til 2009 af Katalog over sicilianske olier.

Til denne dokumentation hører også en række etiketter, hvor Sicilia er angivet på færdigpakkede olieflasker, som forsynes med etiket i andre lande end Italien (Carluccio’s London — Olio extra vergine d’oliva — Sicilia), nogle etiketter fra Agata e Valentina Extra Virgin Sicilian Olive Oil forhandlet i USA og fra Trader Giotto’s med fremhævelse af betegnelsen »Sicilia«, etiketter fra Oleifici Barbera med angivelse af betegnelsen »Sicilia« til udenlandske markeder, som bl.a. foretagendet EFFe1 srl, hvor betegnelsen »Sicilia« forekommer.

Med tiden er kvaliteten af produktionen af ekstra jomfruolie »Sicilia« blevet forbedret og dens anseelse på alle markeder vokset. Det betyder, at produktet udsættes for forfalskninger med alvorlige økonomiske konsekvenser til følge.

Produktionsområdet for ekstra jomfruolie »Sicilia« BGB kan efter Köppens makroklimaklassifikation klassificeres som tempereret fugtigt klima (type C) karakteriseret ved, at gennemsnitstemperaturen for den koldeste måned er under 18 °C, men over -3 °C. Mere specifikt kan det klassificeres som mesotropisk og fugtigt subtropisk klima med tørre somre (type Csa), dvs. et typisk middelhavsklima, som er kendetegnet ved en gennemsnitstemperatur i den varmeste måned på over 22 °C og en koncentration af nedbørsmængden i den kolde periode (efterårs- og vinterperioden).

Middelhavsklimaet (type Cs) er det mindst udbredte af de tempererede klimatyper og udviser for Sicilien mange typiske aspekter, som har stor påvirkning på den kemiske og i særdeleshed den sensoriske sammensætning af ekstra jomfruolie, hvilket tydeligt adskiller den fra olivenolier, som produceres i nærliggende geografiske områder. Dette gælder navnlig forholdet mellem enkeltumættede og flerumættede fedtsyrer (MuFA/PuFA) og især kvaliteten af biofenoler og flygtige aromatiske forbindelser (alkoholer, aldehyder og estere).

Egenskaberne ved ekstra jomfruolie »Sicilia« BGB afhænger også af solindstråling, temperatur, fugtighed og vinden, som har stor indvirkning på oliventræets fysiologi og er bestemmende for væksthvilen, nyvæksten og alle de øvrige fænologiske udviklingsstadier (blomstring, frugtsætning, frugtudvikling, farveskift, fuldmodning). Intensiteten af solindstrålingen, som har betydning for fotosyntesen (PAR), i dette middelhavsområde, er bestemmende for størrelsen af ansamlingen af biomasse i de forskellige planteorganer, som sammen med den begrænsede tilgængelighed af vand og det tempererede temperaturforløb fører til en forhøjelse af det samlede indhold af biofenoler og i særdeleshed af specifikke fenoliske stoffer og andre forløbere for de forbindelser, som udgør oliens aromatiske profil. Den begrænsede vandtilgængelighed og alle de ovenfor beskrevne klimaforhold, hvormed økarakteren bedre defineres, er endvidere grunden til, at deskriptorerne bitter og skarp altid findes i den BGB-mærkede olivenolie »Sicilia« med en median, som altid er > 2, og som gør, at oliens profil fortrinsvis hører til kategorierne kraftig og middel. De ovenfor beskrevne jordbunds- og klimaforhold har udover at have betydning for vækstraten (CGR) i sammenhæng med den fotosyntetiske aktivitet (solindstrålingsintensitet, overflade og bladstruktur) også indflydelse på plantecellernes respirationsprocesser, hvorigennem deres stofskifteprocesser udvikler en bred vifte af plantemetabolitter: aminosyrer, fedtstoffer og forbindelser heraf, isoprenoider (f.eks.: terpener, herunder squalen, mentol, limonen, som giver planterne, blomsterne og frugterne deres karakteristiske duft og biosyntetiske forløbere for steroler) og porfirin (i sammenhæng med klorofyl og fotosyntesen).

Profilen, som beskrives i punkt 3.2, bestemmer den helt særlige karakter for den BGB-mærkede olivenolie »Sicilia«, og denne kommer systematisk til udtryk gennem de konstant forekommende noter af grøn tomat, artiskok og frisk græs, hvis tilstedeværelse begunstiges af ovennævnte klimaforhold og de sensoriske egenskaber, som altid knytter sig til de mest almindeligt anvendte olivensorter, der er nævnt i punkt 3.3.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for det italienske ministerium for landbrugsfødevare- og skovbrugspolitik (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.